Atra posible contraargumentación ye a de pensar que un diccionario ortografico resolverá totz os problemas. Prencipio negando a mayor, porque si ye verdat que o diccionario ortografico facilitará a codificación y decodificación, ista s'habría de fer de forma que minimice a necesidat  d'emplego d'ixa ferramienta (útil y necesaria, por atro costau). Y si se'n ha de fer uso, o mas lochico ye que siga o codificador d'o mensache qui lo faga y no pas o decodificador (ye decir, que ye millor que invierta o tiempo qui escribe en facilitar a lectura de qui leye, que fer un sistema de fácil escritura que obligue a fer servir un diccionario ta conoixer a tonicidat d'una parola). Antiparte, en una luenga con un desenvolique lexicografico muito mayor, podríanos pensar en un diccionario ortografico muit  completo, pero parando cuenta en as lagunas lexicograficas de l'aragonés y en a variación morfolochica que trobamos (por exemplo, en os verbos), será difícil que o diccionario ortografico (necesario, por otro costau) resuelva totz os casos que se puedan planteyar.